OBH 5836/1999.
Az állampolgári jogok országgyűlési biztosának jelentése
Előadó: Dr. Harsányi Ágnes

		Az Alkotmány 2. § (1) bekezdésében deklarált jogállamiságból fakadó jogbiztonság részét képező tisztességes eljáráshoz való joggal összefüggésben visszásságot okoz, ha a közigazgatási szerv az előterjesztett kérelem alapján a törvényben meghatározott ügyintézési határidőn belül nem hoz érdemi határozatot.
	Panaszos sérelmezte, hogy két alkalommal: 1997. március 18-i és 1998. szeptember 14-i keltezéssel nyújtott be hadigondozás iránti kérelmet az első fokon eljáró jegyzőhöz, azonban annak elbírálására nem került sor.
	A megkeresett győrsövényegyházi körjegyzőség és a Győr-Moson-Sopron Megyei Közigazgatási Hivatal tájékoztatása alapján megállapítottam, hogy panaszos - a jegyzőhöz intézett kérelmével egyidejűleg - nemzeti gondozási díj iránti kérelemmel fordult a Központi Kárrendezési Irodához. A nemzeti gondozási díj iránti kérelem alapján megindított eljárásra tekintettel - figyelembe véve a hadigondozásról szóló 1994. évi XLV. törvény 8. § (2) bekezdésében foglalt rendelkezést, miszerint ugyanazon hátrány miatt kétféle ellátásban egyazon személy nem részesíthető - a jegyző panaszos hadigondozás iránti kérelme alapján hiánypótlást rendelt el, tájékoztatta a panaszost, az eljárás felfüggesztéséről nem intézkedett és nem hozott érdemi határozatot sem.
A Központi Kárrendezési Iroda 1999. október 18-i keltezésű határozatával panaszos kérelmét elutasította.
Ezt követően a Győr-Moson-Sopron Megyei Közigazgatási Hivatal utasítására hozta meg a jegyző - 2000. május 17-i keltezéssel - a hadigondozási kérelemnek helyt adó határozatát.
	Az államigazgatási eljárásról szóló 1957. évi IV. törvény 2. §-a alapelvként fogalmazza meg az eljárás gyorsaságának követelményét. E törvény 15. § (1) bekezdése harminc napos (általános) elintézési határidőt állapít meg amely indokolt esetben egy ízben további harminc nappal - az ügyfél egyidejű értesítése mellett - meghosszabbítható.
	Az államigazgatási eljárás gyorsaságának követelménye az Alkotmány 2. §-ában deklarált jogállamiságból fakadó jogbiztonság követelményének részét képező tisztességes eljáráshoz való jogból ered. Ez az alapelv - mint alkotmányos követelmény - köti a közigazgatási szervet. Ezzel összefüggésben a közigazgatási szervek eljárásuk során kötelesek figyelembe venni az előírt ügyintézési határidőre vonatkozó rendelkezéseket és ennek megfelelően eljárni.
	Megállapítható, hogy a jegyző késedelmesen hozta meg határozatát, és így - az érdemi döntéshozatal elhúzódásával - az Alkotmány 2. § (1) bekezdésében foglalt bekezdésében foglalt tisztességes eljáráshoz való joggal összefüggésben visszásság keletkezett. E visszásságot azonban eljárásunk során orvosolták, ezért ajánlást nem teszek.
Budapest, 2000. szeptember 26.

Gönczöl Katalin